**გურამ მგელაძე**

**სამფეხა ძაღლი**

***დრამა ერთ მოქმედებად***

*სამყარო ტკივილის დაჩირქებულ საცეცებშია გახლართული*

***პერსონაჟები:***

*მაგდა, ორმოც წლამდე*

*ელიზბარი, სამოც წლამდე*

***მოქმედების ადგილი: მაღალსართულიანი კორპუსის მეშვიდე სართული.***

***ჩვენი დრო***

**სასტუმრო ოთახი. მარჯვნივ კარია. კუთხეში დივანი, სავარძელი, ტუმბო, ცენტრში მაგიდა. სკამები. მაგიდაზე წამლები და სიგარეტის ნამწვავებით სავსე საფერფლე.**

**ოთახის განათება ცივია.**

**იღება კარი და შემოდის ელიზბარი, რომელსაც დიდი მძიმე პალტო აცვია, რაც ვეებერთელა დაკეცილი ფრთების შთაბეჭდილებას ტოვებს. ელიზბარს მაგდა შემოყვება.**

**ელიზბარი:**  ასეთ ამინდზეა ნათქვამი, ძაღლი არ გაიგდება გარეთო.

*პალტოს იხდის,დივანზე დებს და ჯდება.*

აქაც როგორ ცივა, პირდაპირ ძვლებიანად მაძაგძაგებს. გათბობას რატომ არ რთავ?

**მაგდა:** ჩაის მოგიდუღებ.

**ელიზბარი**: რამე უფრო მაგარი არ გაქვს?

პაუზა.

**ელიზბარი**: მაგდა!

**მაგდა**: ა?

**ელიზბარი**: რა გჭირს? რამე უფრო მაგარი მინდოდა. თუ დაგავიწყდა ჩვენი ერთობლივი დოზები? (იცინის) მაგალითად, თლილ ჭიქებში ჩამოსხმული თხილის არაყი, აუფ, რა გრადუსი ქონდა! ხსნასავით იყო, პირდაპირ ყლუპი ჰაერივით, არა?

**მაგდა:** აღარ ვსვამ.

**ელიზბარი**: შეგიცვლია დღის წესრიგი. დიდი მიღწევაა. ხო, მართლა, ამინდი რო ვახსენე კიდერაღაც უნდა მეთქვა და სულ ამომიხტა თავიდან. ასაკმა იცის, პატარა კი აღარ ვარ. (იცინის. პაუზა) ა, ჰო, გამახსენდა. აგერ, ამ კორპუსთან სულ რაღაც ოც მეტრში ერთი ძუნძგლიანი სამფეხა ძაღლი ცდილობდა ხვადის მოტყვნას. ატეხილი ძაღლების მეტი რა მინახავს, კაცო, მაგრამ ეგეთი ნაღდად არა. საზარლად წკავწკავებდა წაწყვეტილი კიდურის გამო, ოღონდ ხვადს მაინც არ ეშვებოდა ეგ ოხერი. ამ ეზოს ძაღლია? დაჯექი, რას დამადექი თავზე ჭირისუფალივით.

**მაგდა**: არ შეცვლილხარ.

**ელიზბარი**: ხუთი წელი შენ დიდი დრო გგონია? თანაც, დრო ადამიანს კი არ ცვლის, ჩემო მაგდა, არამედ ბოლომდე აშიშვლებს, თანაც დაუნდობლად.

**მაგდა:** რა გინდა? შვილის ხსოვნას მაინც ეცი პატივი.

**ელიზბარი** (ღრენით): შენ მე ნუ მასწავლი ვის ვცე პატივი და ვის, არა.

**მაგდა**: ისეთი ცარიელი ვარ, ყვირილის თავიც არ მაქვს, გეფიცები.

**ელიზბარი:** კარგი, ხო,საჩხუბრად კი არ მოვსულვარ.

***მაგდა სიგარეტს უკიდებს და ღრმა ნაფაზს არტყამს.***

***პაუზა.***

**მაგდა:** ისე, მეგონა, საკუთარი შვილის პანაშვიდზე მაინც მოხვიდოდი.

**ელიზბარი:** მინდოდა...

**მაგდა:** მერე?

**ელიზბარი:** ამომასუნთქე, რა. შოთიკოს სულს გეფიცები, გახეთქვაზე მაქვს გული, წარმოდგენა არ მაქვს, მეშვიდე სართულამდე ულიფტოდ როგორ ამოვედი.

**მაგდა:** თავს მაცოდებ? არ იყავი შენ ეგეთი სენტიმენტალური.

**ელიზბარი**: ნუ მაწყვეტინებ, ძალიან გთხოვ. თვეზე მეტია ნორმალური ძილი არ მღირსებია, სულ კოშმარები, კოშმარები, კოშმარები, ეს წყეული წყვდიადი. თვალის მოხუჭვისთანავე ისეთი შეგრძნება მეუფლება, თითქოს შედედებულ, შემზარავად წებოვან ნისლში დავეხეტები, ბრმა, უმწეო ლეკვივით და სადაცაა უფსკრულში გადავიჩეხები. გიგრძვნია, წებოვანი ნისლის სუნი? მითხარი, გიგრძვნია?

**მაგდა:** ნუ მაცინებ. ისევ სცენაზე გგონია შენი თავი? თუმცა რას გეკითხები, შენ ხომ ცხოვრებაშიც ისე თამაშობდი, როგორც სცენაზე, თანაც უნიჭოდ.

**ელიზბარი:**  ხომ გითხარი, აქ საჩხუბრად არ მოვსულვარ - მეთქი.

**მაგდა:** თქვი რისთვისაც მოხვედი და წადი.

**ელიზბარი:** წავალ, აბა, რას ვიზამ - ამ სარკოფაგში რა გამაჩერებს.

**მაგდა:**  რატოა სარკოფაგი? გამაგებინე, რატომ გამოჩნდი ამდენი წლის მერე?

**ელიზბარი:**  მშვიდად, მაგდა, მშვიდად. ვიცი, მძიმე დღეები გქონდა: გლოვა, დაკრძალვის რუტინა, სიცარიელის ტკივილის აუტანელი განცდა, მარტოობის შიში და...

**მაგდა:** მარტოობის?

**ელიზბარი:**  ხო, მარტოობის. რა, არა?

**პაუზა.**

**ელიზბარი:**  აი, ხომ ხედავ, უსიტყვოდ მეთანხმები. შეიძლება უნიჭო მსახიობად მთვლი, მაგრამ მეტყველი დუმილის ამოკითხვა ნამდვილად არ მეშლება. დუმილს თავისი ხმა, თავისი, როგორ აგიხსნა, კამერტონი აქვს. განა მარტო სცენაზე, თუმცა სცენაზე ყველაზე მძაფრად გრძნობ ამას, - ცხოვრებაშიც.

**მაგდა:**  მე არ მითქვამს, რომ თეატრში ცუდი მსახიობი იყავი. იქნებ, მხოლოდ იქ, გარდასახვის მომენტში ხდებოდი ყველაზე ნამდვილი.

**ელიზბარი:**  ახლა ამის დროა?

**მაგდა:** ტკივილი რომ გეგრძნო, დაკრძალვაზე მაინც მოხვიდოდი. უბრალოდ, შეგეშინდა.

**ელიზბარი:**  შემეშინდა? ვისი?

**მაგდა:** ცხედრის სიმშვიდის.

**ელიზბარი:**  როგორ მიბედავ!

**მაგდა:** რას? სიმართლის თქმას?

**ელიზბარი:**  შენ რა იცი, რა არი სიმართლე ან რა საერთოდ რა ხდება აი, აქ, ჩემ შიგნით. მტკივა, მაგდა, ძალიან მტკივა.

**მაგდა:** ხელში ნუ ჩამაკვდები, რა. კიდევ ერთ მიცვალებულს ვეღარ გადავიტან. (*ნახევრად მოწეულ სიგარეტს საფერფლეზე დებს)*

**ელიზბარი:**  ფოლადი შეგპარვია ხმაში.

**მაგდა:**  საერთოდ, რა ნამუსით ამოხვედი ჩემი მშობლების ბინაში? ხუთი წელი, გესმის? ხუთი წელი არაფერი გიკითხავს საკუთარ შვილზე, იქნებ ყველა სასიცოცხლო ენერგია ამოვწოვეთ ერთმანეთს მე და ჩემმა ქმარმა და გამოვშვრით, გამოვიფიტეთ უდაბნოსავით. სად იყავი მეთქი, გეკითხები, ამდენი ხანი? სად? შენი ეგოიზმის ბუნაგში?

**ელიზბარი:**  მომე, რა, სანამ ჩაქრება.

**მაგდა**: ეს გეყოფა?

**ელიზბარი**: ჯერჯერობით.

**მაგდა სიგარეტს აწვდის საფერფლესთან ერთად.**

**ელიზბარი ეწევა.**

**პაუზა.**

**მაგდა:** მიპასუხე!

**ელიზბარი:** რა?

**მაგდა:**  რა გინდა ჩემგან?

**ელიზბარი:** რა უნდა მინდოდეს? მგლოვიარე ხარ, გასამხნევებლად მოვედი. გამომლაპარაკებელი ხომ გინდა, არა? თან დღეს დიდი საუბარი გველის.

**მაგდა:**  რატომ მაინცადამაინც შოთიკოს სიკვდილის მერე?

**ელიზბარი:**  მერამდენე დღეა დღეს?

**მაგდა:** მეორმოცე იწურება

**ელიზბარი:**  უცნაურია.

**მაგდა:** რა არის უცნაური?

**ელიზბარი:**  მოწმე გვეყოლება.

**მაგდა:**  რას ბოდავ!

**ელიზბარი: ( ეწევა):**  შოთიკოს ვგულისხმობ. ხომ გაგიგია, სულები ორმოცი დღის მანძილზე სახლს არ ტოვებენო. ჰოდა, ერთად ვართ: ისევ ის სამნი.

**მაგდა:**  მოკეტე!

**ელიზბარი:**  არა, ჩემო კარგო, ამდენწლიანი დუმილი შესაძლოა მთქნარებასავით გაწელილ, შენელებულ ნაღმად გვექცეს და სამუდამოდ დაგვაკარგვინოს სიმყარის შეგრძნება.

**მაგდა:**  შენთან ლაპარაკის არანაირი სურვილი არ მაქვს ან რა აზრი აქვს.

**ელიზბარი:** აზრი ყველაფერს აქვს, მითუმეტეს, როცა საქმე ოჯახს ეხება.

**მაგდა:**  როგორ ვიფიქრებდი, როგორ წარმოვიდგენდი, რომ ოდესმე მეც რაღაც ყოვლისწამლეკავი, დამანგრეველი ენერგიის ცენტრში აღვმოჩნდებოდი. ტრაგედია მხოლოდ სცენაზე მხიბლავს,რადგან იქ დამკვირვებელი ხარ, ერთგვარი კანონმორჩილი სტატისტი, რომელსაც შესაძლოა უნდა, მაგრამ ვერ ცვლის, ვერ ერევა პერსონაჟისთვის ბედისწერის მიერ თავსდატეხილი უბედურების ლოგიკაში.

**ელიზბარი:** ყოველთვის მსახიობი იყავი, ოღონდ სითამამე გაკლდა.

**მაგდა:** მე ყოველთვის იმას ვამბობდი, რასაც ვგრძნობდი.

**ელიზბარი:** გეშლება, შენ მხოლოდ იმას ამბობდი, რაც გინდოდა, რომ გეგრძნო. შენ ჩემი შვილი არ გყვარებია. ის თითქოს თავიდანვე რაღაცნაირად ჩამქრალი, უნაპერწკლო გაჩნდა. შენში კი ყოველთვის ვულკანი თვლემდა.

**მაგდა:** ასეთ საზიზღრობას როგორ მეუბნები! თანაც შენნაირი, ეგოიზმით სულგამოჭმული, არსება!

**ელიზბარი:**  ნუ გავიწყდება, საკუთარმა შვილმა ხელი გამარტყა...

**მაგდა:**  დაგავიწყდა, რის გამო?

**ელიზბარი:** მე ყველაფერი მახსოვს. არადა, ხანდახან დავიწყებაც ნუგეშია.

***პაუზა.***

**მაგდა:** ვერ გიტანდა.

**ელიზბარი ( ეღიმება):** როგორც მამას, როგორც ქმარს თუ როგ...

**მაგდა (სწრაფად აწყვეტინებს):**  როგორც მსახიობს.

**ელიზბარი:**  ოჰო. არადა, ყოველთვის ერთად დადიოდით პრემიერებზე.

**მაგდა:** კი.

**ელიზბარი:**  ეგ როდის გითხრა?

**მაგდა:**  სიკვდილამდე რამდენიმე დღით ადრე...

პაუზა.

წარმოიდგინე, ისე ნაზად მეხება, ეშინია არ შემოვეფშვნა ხელში და მეუბნება, გახსოვს, როგორი სუნთქვისშემკვრელი სიჩუმე ჩამოდგა სცენაზე მამაჩემის გამოჩენამდე? დაიძინე, ვეუბნები, ისეთი გათიშული ვარ, ფიქრის თავიც არ მაქვს. გაიხსენე, გთხოვ, ეს ჩემთვის ძალიან მნიშვნელოვანია - ეს სიტყვები ჩურჩულს ამოაყოლა ორთქლივით. ,,ლირზე“ ამბობ მეთქი? კიო. ვინ იფიქრებდა, რომ ეს შენი უკანასკნელი როლი იქნებოდა, ელიზბარ.

**ელიზბარი:**  მერე?

**მაგდა:**  სწორედ იმ შემზარავი მოლოდინის დროს გავაცნობიერე საკუთარი არარაობის, არასრულფასოვნების, ლაჩრობის მწარე განცდა - კი არ თქვა, ამოიხრიალა თითქოს. შოთიკო, შემომხედე, შოთიკო, თვალი გამისწორე - მეთქი, ვჩურჩულებდი და სახეს ვუკოცნიდი: თვალებს, წარბებს, ტუჩებს, ახალგაპარსულ და ლოსიონშეზელილ კანს ვყნოსავდი ისტერიულად. მერე სითბოს მოწყურებული კნუტივით აკრუტუნდა, ძუძუებში ჩარგო თავი და გაიტრუნა. ჩვილივით იყო... შემეცოდა...

**ელიზბარი:** ხო. ჩვილივით.

ხანგრძლივი პაუზა.

**ელიზბარი:**  ისე, სწორედ ლირზე მუშაობისას მივხვდი, რომ დავიღალე.

**მაგდა:** დაიღალე?

**ელიზბარი:**  ყველაფრისგან. სცენისგან, ტაშისგან, საქებარი რეცენზიებისგან, საგრიმიოროს სუნისგან, დეკორაციულის ბიჭებთან თითო ჭიქის ჩარტყმისგან. ყველაზე მეტად კი საკუთარი თავისგან დავიღალე, მაგდა.

**მაგდა:** გგონია, თავის მოსაწყლებით ყველაფერს გაპატიებ?

**ელიზბარი:** აქ მე ბოდიშისთვის არ მოვსულვარ.

**მაგდა:** არც მგლოვიარე რძლის სანუგეშებლად, არა?

**ელიზბარი:** უკვე აღარაფერში არ ვარ დარწმუნებული. უბრალოდ, არ შემეძლო რომ არ მენახე.

**მაგდა:** მარტო ყოფნა მირჩევნია.

**ელიზბარი:** პირიქით, არაფრის არ გეშინია მარტოობაზე მეტად, სიკვდილისაც კი. მარტოობა წყვდიადით მოცული კარცერივითაა, რომელსაც არც ფანჯარა აქვს სხივის ვიწრო ზოლისთვის და არც ჭუჭრუტანა.

**მაგდა:** შენ საიდან იცი?

**ელიზბარი:** მარტოობის ყულფს ყველაზე მტკივნეულად სწორედ სცენაზე ვგრძნობდი, რადგან სხვად ქცევისას - ეს კი ორმოცი წელიწადი გრძელდებოდა, საკუთარ თავს, საკუთარ სამყაროს ვშორდებოდი... ოღონდ არ მინდა ისე გამომივიდეს, თითქოს წარუმატებელ მსახიობად ვთვლიდე თავს, არა, სცენის სამყარომ მთავარი მასწავლა, ამ ცოდნამ, უფრო სწორად, ცოდნის ამ ნაფლეთმა საკუთარ თავზე დამაფიქრა. როდის გამომეპარა საკუთარი თავი? როდის და სად? ლირის როლსაც ამიტომ დავთანხმდი, არადა, ჩვენი დასის 95 პროცენტი ლირის ხნის მსახიობებისგან შედგება, მაგრამ დავანებოთ თეატრს თავი; იმ სივრცის დანახვაც არ მინდა, რომელსაც მთელი ჩემი ცხოვრება შევწირე. შოთიკოს მერე ყველაფერმა აზრი დაკარგა, თითქოს სამყარო უკონტურო, ადღაბნილ მასად იქცა.

*პაუზა.*

ლირის შეშლილობამ საკუთარი სიგიჟის უფსკრულში ჩამახედა, ხახადაფჩენილი სიმყრალის გულში.

**მაგდა:** რა სიგიჟეზე მელაპარაკები?

**ელიზბარი:** მშვენივრად ხვდები, რასაც ვგულისხმობ. მიდი, თქვი, თამამად, თამამად. შოთიკოც არ იქნება წინააღმდეგი.

**მაგდა:** ბოდავ!

**ელიზბარი:** არ ვბოდავ!

**მაგდა ( ყვირისი):** წადი! წადი! წადი!

**ელიზბარი:** ჩვენ ისედაც საკმარისად დავასახიჩრეთ ერთმანეთი, ახლა ყველაფრისთვის სახელის დარქმევის დროა.

**მაგდა:** თავი დამანებე!

**ელიზბარი (დგება და მაგდას მკლავებში ხელებს ჩასჭიდებს) :** გეზიზღები?

**პაუზა.**

**ელიზბარი:** გეზიზღები მეთქი?

**მაგდა:** მომშორდი.

**ელიზბარი:** თქვი!

**მაგდა:** არა (უხეშად იშორებს ელიზბარს)

***ელიზბარი სიგარეტის კოლოფიდან ერთ ღერს იღებს.***

**ელიზბარი:** სადაა ასანთი?

**მაგდა:**  წამლებთან, მანდვე.

**ელიზბარი ასანთის კოლოფს მოქექავს, უკიდებს, ეწევა. პაუზა. ამჯერად მაგიდის მეორე მხარეს ჯდება.**

**ელიზბარი:**  რისი წამლებია? მომე, რა, საფერფლე

**მაგდა ( საფერფლე დივნიდან მაგიდისკენ გადააქვს):** უძილობის.

**ელიზბარი:** ჩემსავით ყოფილხარ.

**მაგდა:** ხო.

**ელიზბარი:** დიდი ხანია?

**მაგდა:** კი.

**ელიზბარი:** შოთიკომდე თუ შოთიკოს მერე?

**მაგდა:** მერე.

**ელიზბარი:** წამლის სუნზე ცუდად ვხვდები.

**მაგდა:** რატო?

**ელიზბარი:** არ გიყვებოდა შენი ქმარი დედამისის ამბავს?

**მაგდა:** არა.

**ელიზბარი:**  საერთოდ?

**მაგდა:** მშრალად. მეც ზუსტად იმდენი ვიცოდი, რამდენიც ყველამ.

**ელიზბარი:**  ( ეწევა): მაინც რა იცოდა ასეთი ამ ,,ყველამ“? (ირონიით) კიბოც მე მბრალდება?

**მაგდა:** სასაცილოა?

**ელიზბარი:**  ესე იგი, მბრალდება.

**მაგდა:** არა.

**ელიზბარი:** აბა?

**მაგდა:** მართლა ყველა პარტნიორ მსახიობს ხმარობდი?

**ელიზბარი:**  დაკითხვაზე ვარ?

**მაგდა:** შენ დაიწყე.

**ელიზბარი:** ჭორია.

**მაგდა:** ყველა?

**ელიზბარი:** რა ყველა?

**მაგდა:** ყველა საყვარლის ამბავი.

**ელიზბარი:** არ გინდა რა წმინდანობანას თამაში.

**მაგდა:**  მე?

**ელიზბარი:** ხო, შენ. მადლობა უნდა მითხრა, რომ ამ დამაყრუებელ სიჩუმეში ხმის გამცემი მაინც გყავს. მართალია, დროებით, მაგრამ მაინც.

**მაგდა:** ტაშიც ხომ არ დაგიკრა?

**ელიზბარი:** მგლოვიარე ქალს ირონია არ უხდება.

**მაგდა:**  არც მგლოვიარე მამას, სხვათა შორის.

პაუზა.

**მაგდა:** რამდენიმე დღის წინ სასაფლაოზე ვიყავი, ორი ცალ მიხაკი დამხვდა ჭიებივით დაკლაკნილ და ჩამწვარ სანთლებთან ერთად. არ ვიცი, რატომ, მაგრამ მაშინვე შენ გამახსენდი.

**ელიზბარი:** ხო, მე ვიყავი. ცოლთან ლაპარაკს ისედაც შეჩვეული ვარ, აი, შოთიკოს სურათისთვის თვალის გასწორება ისევ მრცხვენია. რაღაცნაირი მზერა აქვს - გაბუტული თუ სევდიანი, ზუსტად ვერც ავხსნი.

**მაგდა:**  ჰო.

პაუზა.

**ელიზბარი:** სულ ვგრძნობდი, რომ მარიამი ჩემზე მეტად უყვარდა.

**მაგდა:** ის ღამეც სწორედ წვეთ-წვეთობით დაგროვებული განცდის მორევის ამონთხევის კულმინაცია იყო.

**ელიზბარი:** გარტყმა არ უნდა გაებედა. თანაც შენს თვალწინ.

**მაგდა:** ლაწირაკი უწოდე, ცნობილი მამიკოს ამაგას რომ ვერ აფასებდა თურმე. **ელიზბარი:** მე მათ ყველაფერი მივეცი.

**მაგდა:** სიყვარულის გარდა.

**ელიზბარი:** ვიდრე ჩემი ცოლის ტვინს კიბო გამოხრავდა, მანამდე მრავალი წლით ადრე დავაავადმყოფეთ ერთმანეთი - ოჯახი ხომ დათმობების სისხლიანი გილიოტინაა, რომელსაც ჩვენივე ნებით ვუშვერთ მოსაჭრელად განწირულ თავებს.

**მაგდა:**  როლში ჩარჩი?

**ელიზბარი:** ნუ მტკენ. შენ მაინც ნუ მტკენ.

**მაგდა:** იქნებ, სწორედ ტკივილის შეგრძნება გვახვედრებს, რომ ყველაფერი ჯერ კიდევ არ არის დაკარგული?

**ელიზბარი:** ჩვენს გრძნობებს გულისხმობ?

**მაგდა:** არც კი გაბედო ამაზე საუბარი!

**ელიზბარი:**  მაგდა!

**მაგდა:** წადი!

**ელიზბარი:** თავიდან არც მე მჯეროდა, რომ შემძლებოდა ფრჩხილებით ამოვფხეკდი ჩემი გონებიდან, მაგრამ ჩვენ ერთმანეთი დავიმართეთ და ამას აღარაფერი არ ეშველება!

**მაგდა:** შეწყვიტე!

**ელიზბარი:** თანაც არ უხდება ჩვენს ურთიერთობას წარსული დრო, რადგან არც არაფერი დასრულებულა.

**მაგდა:** ავად ხარ!

**ელიზბარი:** მომისმინე!

**მაგდა:** გაეთრიე, თორემ საკუთარ საქციელზე პასუხს არ ვაგებ!

**ელიზბარი:** რას იზამ, მეზობლებს შეყრი?

*ელიზბარი ჩამწვარ სიგარეტს საფერფლეში დებს და მაგდას უახლოვდება*

**მაგდა:** არ გაბედო!

**ელიზბარი:** ჩშშშ!

**მაგდა:** არ გაბ...

*ელიზბარი მაგდას ვნებიანად კოცნის. მაგდა წინააღმდეგობას უწევს, თუმცა შემდეგ ნებდება.*

**მაგდა ( ტახტზე გადაჯდება):** არ მჯერა, რასაც ვაკეთებ. კოშმარში ვარ.

**ელიზბარი:** უნდა დაიჯერო!

**მაგდა:** განა ეს ნორმალურია?

**ელიზბარი:** რა არის ამაში არანორმალური?

**მაგდა:** არ ვიცი.

**ელიზბარი:** არცარაფერი. ეს იმდენად სტიქიურია, იმდენად მაცოცხლებელი, რომ...

**მაგდა: (აწყვეტინებს):**  ხელახლა დავიბადე.

**ელიზბარი:** ყოველთვის მიზიდავდა შენს წიაღში მთვლემარე ვულკანის სიგრილე.

**მაგდა:**  რის ფასად? შენ შვილი დაკარგე, მე კი - ქმარი. გიღირდა? მე - არა. შენ კი მეუბნები - ქმარი არ გიყვარდაო. ტყუილია, მიყვარდა, როგორ არ მიყვარდა, იქნებ საკუთარ თავზე მეტადაც კი...

**ელიზბარი:** ოღონდ არა როგორც კაცი...

**მაგდა ( ისტერიულად):**  ჰო, მაგრამ...

**ელიზბარი:** თავს ნუ იტყუებ!

**მაგდა:** ის ისეთი დაუცველი იყო, ისეთი მსხვრევადი..

**ელიზბარი:** და აბსოლუტურად უუნარო ცხოვრებისეულ მარცხთან გასამკლავებლად. ცუდად არ გამიგო, მაგრამ იყო თქვენში რაღაც ინცესტუალური.

**მაგდა:** რას გულისხმობ?

**ელიზბარი:**  ერთმანეთს ცოლ-ქმარზე მეტად და-ძმად უფრო აღიქვამდით. ის მბჟუტავი, ჩასაქრობად განწირული სული იყო, შენი სხეულიდან კი ვნების ენერგია ვიბრირებდა და მეც ცეტი ბიჭივით მმუხტავდა.

**მაგდა:** არ ვიცი, ამას უნდა ვამბობდე თუ არა, მაგრამ რახან სიმართლის დღე გვაქვს, არ დავმალავ: დიდხანს მეგონა, რომ სიგიჟე იყო ამ მდგომარეობის რეალობად აღქმა და ვცდილობდი როგორმე გამომეწოვა გონებიდან სიბილწის ბაცილები. ღამით, მძინარე ქმრის გვერდითაც კი დამიგლეჯია ბალიში კბილით, გულიც ამრევია, საკუთარი ანარეკლისთვისაც შემიფურთხებია, ოღონდ დროსთან ერთად ვნება უფრო მკაფიო კონტურს იძენდა და მეტასტაზებივით ვრცელდებოდა.

**ელიზბარი:** თავიდან ჩვენი შეგრძნებების უცნაური ფაზა თეატრიდან გამოყოლილი, დიდი ხნის წინ გარდაცვლილი სპექტაკლების ატმოსფეროს ნარჩენი მეგონა, ნიღბის მტვერი, თუმცა როგორც კი მისი ნამდვილობა შევიცანი, შემეშინდა...

**მაგდა:** გამხელის?

**ელიზბარი:**  არა, გამხელის არა. არც ვიცი, როგორ ავხსნა, უფრო მისი უკონტროლო, გამაბრუებელი, ჟრჟოლისმომგვრელი ძალის შემეშინდა. კანით ვგრძნობდი, მოახლოებული ბედისწერის სუნთქვას...

**მაგდა:** ბოლოს მაინც გაბედე და კისერზე შემეხე. თითქოს, დაღი დამასვი. საკუთრების ნიშანი თუ ვნების სვირინგი ამომშანთა კანზე შენმა ხელისგულმა. ისე მომენტალურად ავმჩატდი, რომ საკუთარ სხეულს ვეღარ ვგრძნობდი.

**ელიზბარი:** და მე მივხვდი, რომ ერთმანეთი დავიმართეთ.

**მაგდა:**  და დავაავადეთ.

**ელიზბარი:** ასე გგონია?

**მაგდა:** განკურნების ნულოვანი პერსპექტივით.

**ელიზბარი:** მიუხედავად ამისა, თავდავიწყების მორევში შემითრიე...

**მაგდა:** და სქესი დამიბრუნე, პირველად, ოცდაცხრამეტი წლის ასაკში.

**ელიზბარი:** როგორ ველოდი ამ წუთებს, როგორ ველოდი...

**მაგდა:** სიფხიზლის?

**ელიზბარი:**  და თვითგამორკვევის.

**მაგდა:** ვინ იცის, არის კი ეს სიფხიზლე? იქნებ, ჩვენივე ილუზიების ტყვობაში ვართ?

**ელიზბარი:** ესე იგი, შენ ამბობ, რომ ამ განცდის ნამდვილობა მოჩვენებითია?

**მაგდა:**  არ ვიცი.

**ელიზბარი:** ეჭვებში ხარ.

**მაგდა:** გიკვირს?

**ელიზბარი:** არა.

**მაგდა:** და მაინც, როგორ წარმოგიდგენია ჩვენი მდგომარეობის მომავალი?

**ელიზბარი:** უშენო ფიქრიც კი მტკენს.

**მაგდა:** ნუ ართულებ.

**ელიზბარი:** არაფერსაც არ ვართულებ.

**მაგდა:** ართულებ!

**ელიზბარი:** მაგდა!

**მაგდა:**  ნუ ყვირი!

**ელიზბარი:** ბოდიში... ნერვების ბრალია..

*ხანგრძლივი პაუზა*

**მაგდა:**  შევცდი სმაში რომ აგყევი...

**ელიზბარი:** როდის?

**მაგდა:** იმ ღამით.

**ელიზბარი:**  შენ რა შუაში ხარ?

**მაგდა:** მონოლოგის რეჟიმში ხო არ დაიწყებდი საკუთარ თავთან საუბარს, არა? ხოდა, მე დამიგულე, თანაც შოთიკო სამსახურში იყო.

**ელიზბარი:**  ისევ მე გამოგყავარ დამნაშავე? შეიგნე ერთხელ და სამუდამოდ, რომ შვილმა რძლის თვალწინ ხელი დამარტყა.

**მაგდა:** ანუ დაგამცირა

**ელიზბარი:** სხვა რამეს ვგულისხმობ და თავს ნუ იშტერებ.

**მაგდა:** რას?

**ელიზბარი:** არავის, გესმის, არავის არა აქვს იმის უფლება, წამომაძახოს ცოლი არ გიყვარდაო.

**მაგდა:** შვილსაც კი.

**ელიზბარი:** პირველ რიგში, სწორედ შვილს, თორემ სხვების თვალში ენერგიამწოველ ურჩხულადაც რომ დავრჩე, სულ არ მანაღვლებს.

**მაგდა:** არადა, იყო დრო, სწორედ ამ სხვების ტაშით იღგზნებოდი. მათი კათარტული ფიზიონომიებიდან მჟონავი ნათებით იკვებებოდი.

**ელიზბარი:** სამყარომ სამუდამოდ მომინელა, ჩემგან მხოლოდ მავთულხლართებივით შერჩენილი ნერვების გორგალიღა დარჩა.

**მაგდა:** მე ვერ გიშველი, ელიზბარ! ნუ ცდილობ მთვლემარე ვულკანის გაღვიძებას. ასეც რომ მოხდეს, მის ფსკერზე გაქვავებული ილუზიების სასაფლაოს იხილავ მხოლოდ.

**ელიზბარი:** ნუ ამბობ ასე.

**მაგდა:** შოთიკოს თვითმკვლელობამ ძეგლად მაქცია: შეგრძნებები, ფიქრები, მახსოვრობა დროში გაიყინა, გაშეშდა, თითქოს წაშლის წამზომი ამუშავდა და წუთი წუთზე სიცარიელის აკვარიუმად გადავიქცევი.

**ელიზბარი:**  სიცარიელის აკვარიუმი - რა საშინელი სიტყვებია!

**მაგდა:** იმაზე საშინელი, რაც შოთიკომ გითხრა?

**ელიზბარი:** მთელი ცხოვრება დედაჩემის ავთვისებიანი ავადმყოფობა იყავიო. ტანში მცრის ამის გახსენებისას...

**მაგდა:** შინ ისე ბრუნდებოდა, კარის გაღება-დახურვის ხმასაც ვერ გაიგებდი. იმ ღამითაც ეგრე შემოგვეპარა.

**ელიზბარი:** აღარ მახსოვს რას მოვაყოლე, იქნებ, არც უნდა მეთქვა, მაგრამ როგორღაც გაგენდე - ჩემი კიბოიანი ცოლის კვნესის მოსმენისას ხშირად მიფიქრია მისი ბალიშით გაგუდვა. იტანჯებოდა და რა მექნა (პაუზა) როგორ დაგღალეთო - რამდენჯერმე მინავლებული, ჩამქრალი ხმით უთქვამს ჩემთვის. სწორად გამიგე, ბოლო წლები მკვდართან მეძინა, სამარედ ქცეულ ლოგინში.

**მაგდა:**  წარმოდგენაც კი მზარავს.

**ელიზბარი:** შოთიკომ არ იცოდა და წესით, არც უნდა ცოდნოდა, რის ფასად ვცდილობდით მე და მარიამი ოჯახობანას თამაშს. ყველაფერი: წარმატება, საქებარი რეცენზიების სიუხვე, გასტროლები და როლის სიცოცხლისუნარიანობაც კი თითქოს ჩვენი ოჯახის ფარისევლურ სიჯანსაღეზე იყო მიბმული,ჭიპლარივით.

პაუზა.

არცერთ სპექტაკლზე არ ყოფილა ჩემი ცოლი. ვერ იტანდა ოჯახზე მეტ დროს თეატრს რომ ვუთმობდი, არადა რამდენჯერ ავუხსენი, შეპყრობილობის გარეშე საქმე არ კეთდება-მეთქი. ჯიუტი იყო.

**მაგდა:** თუმცა შოთიკოს სიგიჟემდე უყვარდა.

**ელიზბარი:** ეგრეა.

**მაგდა:** და ვერ გაპატია.

**ელიზბარი:** ვერა.

**მაგდა:** შენ?

**ელიზბარი:** რა მე?

**მაგდა:**  გარტყმა აპატიე? მკვდარს მაინც.

**ელიზბარი:** რა აზრი აქვს.

**მაგდა:** აქვს.

**ელიზბარი: (პაუზის მერე)** კი.

**მაგდა:** შეგრჩენია რაღაც ადამიანური.

**ელიზბარი:** ნუ ირონიზირებ.

**მაგდა:** ბოდიში, ბატონო, მაგრამ ინტონაციებს ვერ შეგითანხმებ.

**ელიზბარი:** ისევ წრეზე ვტრიალებთ.

**მაგდა:** ასე გგონია?

**ელიზბარი:** შენ არა?

**მაგდა:** ალბათ, არ ვიცი. წარმოდგენა არ მაქვს და საერთოდ, რაზე ვლაპარაკობთ. გააფრინე?

**ელიზბარი:**  ადრე თუ გვიან ხომ უნდა დაგვერქვა ყველაფრისთვის თავისი სახელი.

**მაგდა:** რისთვის, ელიზბარ, გამაგებინე, რისთვის? ან როგორ წარმოგიდგენია ჩემი და შენი ურთიერთობა?

**ელიზბარი:**  გინახულებ ხოლმე.

**მაგდა:** არ მინდა!

**ელიზბარი:** გთხოვ!

**მაგდა:** არა!

პაუზა.

**ელიზბარი:**  ჩადგებოდა უკვე ქარი. წავალ მე მალე.

**მაგდა:** კარგი.

**ელიზბარი:** თუ გინდა კონიაკს ამოვიტან

**მაგდა:**  ხომ გითხარი, აღარ ვსვამ მეთქი.

**ელიზბარი:** სმაზე გამახსენდა. შოთიკოს წვეთსაც ვერ დაალევინებდი. ბავშვობიდან ეგეთი იყო. სიფხიზლე ერჩია, თუნდაც მტკივნეული.

**მაგდა:** რატომ არ გამენდო ასე საშინლად თუ იყო?

**ელიზბარი:** უთქმელი იყო. შიგნით იგუბებდა.

**მაგდა:** თვითმკვლელობამდე 6-7 დღით ადრე მზერას შერჩენილი მცირე ნაპერწკლებიც სამუდამოდ ჩაუქრა, საკუთარი თავის ჭირისუფლად იქცა თითქოს.

**ელიზბარი:** კოშმარები ტანჯავდა?

**მაგდა:**  უცნაურ, ულოგიკო სიზმრებს მიყვებოდა, ოღონდ ვერ ვხვდებოდი, ეს ყველაფერი მართლა დაესიზმრა, თუ თხრობისას იგონებდა, ჩემს თვალწინ.

**ელიზბარი:** ხშირად საკუთარი წარმოსახვის აბლაბუდაში ეხვეოდა და კოშმარის ობობები ძიძგნიდნენ მის მთრთოლვარე სულს.

**მაგდა:** თავისი სიკვდილით ბედნიერების უფლება წამართვა.

**ელიზბარი:**  და სიყვარულის.

**მაგდა:** აუხსელია ეს ყოველივე.

**ელიზბარი:** ჰო.

**მაგდა:** რაღაც გამომეპარა.

**ელიზბარი:** მარტო შენ კი არა, მეც.

**მაგდა:** რაღაც ბზარი, რომელიც ისე გაფართოვდა სულის კედელზე, რომ უკონტროლო ნგრევაში გადაიზარდარდა

**ელიზბარი:** ნუთუ ბავშვობიდან ვერ ვამჩნევდი ამ ბზარს?

**მაგდა:** შესაძლოა.

პაუზა.

**ელიზბარი:**  საგრიმიოროში ვიყავი, როდესაც შოთიკოს ამბავი შემატყობინეს. ვერ ვიხსენებ კონკრეტულად ვინ იყო, მაგრამ ის კი ვიცი, როგორ მძიმედ შემოლაგდნენ. მერე იყო ბურუსი, რადგან ღორივით ვსვამდი ჩაკეტილ საგრიმიოროში, ჩემი დიდების სატუსაღოში.

**მაგდა:**  ყველანი აქ იყვნენ, მთელი თეატრი მოვიდა პანაშვიდზე, შენს გარდა.

**ელიზბარი:**  ვიცი. არაფრის ახსნა არ მიცდია. იცოდნენ მხოლოდ ის, რომ ბოლო წლების მანძილზე რთული ურთიერთობა გვქონდა.

**მაგდა:** მაგრამ ეს მოცემულობას არ ცვლის.

**ელიზბარი:** ხო, არა.

**მაგდა:** შოთიკოს მშობლების ცრემლიც მე ვღვარე... იცი, ეს რას ნიშნავს? ხვდები მაინც? (პაუზა) რატომ დადუმდი?

**ელიზბარი:** არ ვიცი, რა ვთქვა.

**მაგდა:** ჩათვალე, რომ მეც ხმამაღლა ვფიქრობ. ლოგიკას ნუ ეძებ, ლოგიკა გაქრა სამყაროდან შოთიკოს მერე. მას მერე, რაც მისი ჩამომხრჩვალი სხეული ვნახე. მისი შესველებული შარვლის უბე, ხომ გახსოვს, სულ ღია ნაჭრის შარვლებს იცვამდა შენი უბედური შვილი, ჰოდა შარდის ის ლაქაც მახსოვს, პატარა, უმწეო გუბეც მის ფეხებთან, მოწაფის ბანტივით კოხტად შეკრული ბაწრის ყულფი და მისი გაყინული მზერა. (პაუზა) მინდოდა ფილტვების დახეთქვამდე მეყვირა, ისე მეღრიალა, რომ გაბზარული ზეციდან ყურებდახეთქილი ანგელოზები ჩამოცვენილიყვნენ (პაუზა) მაგრამ ოთახში გამეფებულმა მდუმარებამ ისე გამაქვავა, მეგონა, მარადიული სიმუნჯე მომესაჯა. მას მერე დროის შეგრძნება დავკარგე, დროის და სივრცის. არ ვიცი რა მინდა. გულიც კი არ მერევა, ფიტულივით ვარ.

*ელიზბარი მაგდას ეხვევა. პაუზა.*

**ელიზბარი**: მე ყველაზე მთავარი დავთმე - ჩემი სასიცოცხლო სივრცე.

**მაგდა:** და ბიოგრაფია...

**ელიზბარი:** ჰო, ბიოგრაფია.

**მაგდა:** სიმარტოვის დღეებმაც კი ვერ მიშველა. თვითმკვლელობის მიზეზებზე ვფიქრობ და ვიბნევი. მაშინებს ამდენი გაურკვევლობა...

პაუზა.

რისთვის დაგვსაჯა!

**ელიზბარი:**  თვალის ასახელად. ის იმაზე მეტს ხედავდა, ვიდრე ჩვენ გვეგონა.

**მაგდა:**  შეუძლებელია!

**ელიზბარი:** მოგიწევს ამ ყველაფრისთვის თვალის გასწორება!

**მაგდა:** ქვეტექსტებით ნუ მელაპარაკები!

**ელიზბარი:**  ახსნას ვცდილობ.

**მაგდა:** გისმენ!

**ელიზბარი:** არ გამაწყვეტინო!

**მაგდა:** გისმენ!

**ელიზბარი:** მპირდები?

**მაგდა:** კი.

**ელიზბარი:** სიკვდილამდე ორი თუ სამი დღით ადრე მნახა. სახლში არც ამოსულა, კორპუსთან იდგა, წვიმაში გაწუწული ლეკვივით. რეპეტიციიდან გვიან ვბრუნდებოდი, თან იმ დღეს გენერალური გვქონდა, ისეთი დაღლილი ვიყავი, ძილის გარდა არაფერი მინდოდა. შორიდანვე ვიცანი, სილუეტით. ვიცანი კი არა, გულმა მიგრძნო. მიახლოებისას ლორწოსმაგვარი ნახველის სიბლანტე გაჩნდა სასაზე, რამდენჯერმე ჩავახველე , მაგრამ განცდა არ გამქრალა. მამა, მე ვარ - ეს იყო ხუთწლიანი განშორების შემდეგ წარმოთქმული პირველი ფრაზა. როგორც კი ჩავეხუტე მაშინვე ბავშვობის სუნის ღიტინი ვიგრძენი. ხომ მშვიდობაა, წამო შინ შევიდეთ- მეთქი. არა, მეჩქარება, რაღაც მნიშვნელოვანი მინდა გითხრაო, სასიცოცხლოდ მნიშვნელოვანიო, დააზუსტა (პაუზა) სიგარეტს მოუკიდა, ისე ეწეოდა, თითქოს ჭამდა, ბოლოს ფეხით მიასრისა, თვალებში ჩამხედა და თქვა: მაგდას მიმიხედეო. იჩხუბეთ თუ რა მოხდა-მეთქი. არა, უბრალოდ, დამპირდი, რომ მაგდას მიხედავო. გპირდები-მეთქი. მომეხვია, დამემშვიდობა და წავიდა. რა უნდა მეფიქრა: უცხოეთში აპირებდა წასვლას კვალიფიკაციის ასამაღლებელ კურსებზე თუ მონასტერში მიდიოდა?

*პაუზა. მაგდა ტირის.*

მან შენი თავი მე ჩამაბარა, შეუძლებელია არაფერი არ ეგრძნო. იქნებ, სწორედ ამიტომაც თქვა უარი საკუთარ სიცოცხლეზე... არ ვიცი, ამით რის თქმა სურდა, ალბათ, ვერც ვერასოდეს გავიგებთ, მაგრამ თავისუფლების ნაცვლად ჩვენს გრძნობებს განვითარების შანსი მოუსპო.

**მაგდა:**  სიგიჟეა, რასაც ვისმენ.

**ელიზბარი:** რთული მოსასმენია, ვიცი.

**მაგდა:** ( გაბზარული ხმით): თავიდანვე რატომ არ მითხარი?

**ელიზბარი:** ვერ შევძელი.

**მაგდა:**  რატომ არ მითხარი?

**ელიზბარი:**  ახლა ხომ იცი.

**მაგდა (მკერდზე მუშტებს უშენს):** რატომ? რატომ? რატომ?

***ელიზბარი მაგდას ეხუტება.***

***ხანგრძლივი პაუზა.***

**მაგდა:** თავს ვიტყუებდით.

**ელიზბარი:** როდის?

**მაგდა:** იმ მომენტიდან, როცა დავიჯერეთ, რომ ამ გრძნობას შოთიკოს სიცოცხლეშიც ექნებოდა არსებობის აზრი.

**ელიზბარი:** ცდები.

**მაგდა:** შედეგად, რა მივიღეთ? მარტოობა. ხომ ხედავ, შენც მარტო დარჩი.

**ელიზბარი:** ჰო. მარტო.

**მაგდა:** მეხსიერების დილეგში.

**ელიზბარი:** ჰო. მეხსიერების დილეგში.

**მაგდა:** მტანჯველ ფიქრებთან ერთად...

პაუზა.

***ელიზბარი პალტოს იღებს.***

**ელიზბარი:** წავალ. გვიანია.

***ელიზბარი გასვლას აპირებს.***

**მაგდა:** ელიზბარ!

***ელიზბარი შემობრუნდება***

**მაგდა**: ნუთუ ეს ყველაფერი ნამდვილად იყო?!

**მომენტალურად ბნელდება**

**ფ ა რ დ ა**